Ła prima data serta, quando che conpare ła paroła regata, risałe al 1274, a 'na nòda de còdexe anonemo che recita ""Splendor magnificissime Urbis Venetorum, 1274, die 16 septenbris, indicta regatta cum navigiis habentibus remos viginti"". Xe quindi serto che regate intra barche de grande dimensión se desvolzesse xa 'ntel XIII secoło. I podéri publici de ł'epoca scominisia a precasàr sto tipo de atività sportiva, vedendoghene óltra che un benefico e utiłe exercisio fixico nel tenpo łibaro, anca 'na pratica co'l fin de ridar vigorìa e preparar i equipagi de łe marinarésse da batàgia a sostegnir i sforsi in caxo de ràdeghi in mar.